ประกาศคณะกรรมการว่าด้วยฉลาก ฉบับที่ 19 (พ.ศ. 2528) เรื่อง กำหนดอุปกรณ์ที่ใช้ในการเตรียมหรือการบริโภคอาหารเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๑๙ (พ.ศ. ๒๕๒๘)
เรื่อง
กำหนดอุปกรณ์ที่ใช้ในการเตรียมหรือการบริโภคอาหาร
เป็นสินค้าที่ควบคุมฉลาก
 

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ในประกาศนี้ อุปกรณ์ที่ใช้ในการเตรียมหรือการบริโภคอาหาร หมายความว่า อุปกรณ์ที่ใช้ในการเตรียมหรือการบริโภคอาหาร
ซึ่งโดยการใช้จะมีการสัมผัสโดยตรงกับอาหารที่พร้อมจะบริโภค
แต่ไม่หมายความรวมถึงอุปกรณ์ที่อยู่ภายใต้บังคับตามประกาศคณะกรรมการว่าด้วยฉลาก
ว่าด้วยเรื่องภาชนะเซรามิกที่ใช้กับอาหาร และเรื่องเครื่องใช้ไฟฟ้าที่ใช้ทำอาหาร

ข้อ
๒
ประกาศนี้ไม่ใช้บังคับแก่อุปกรณ์ที่ใช้ในการเตรียมหรือการบริโภคอาหารที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
อุปกรณ์ที่ใช้ในการเตรียมหรือการบริโภคอาหารดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒)
อุปกรณ์ที่ใช้ในการเตรียมหรือการบริโภคอาหารดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ที่ผลิตหรือขายหรือจัดหาหรือเก็บรักษาสินค้านั้นให้แก่ผู้ประกอบธุรกิจเพื่อการส่งออก

ข้อ
๓
ให้อุปกรณ์ที่ใช้ในการเตรียมหรือการบริโภคอาหารต่อไปนี้เป็นสินค้าที่ควบคุมฉลาก
(๑)
ช้อน
(๒)
ส้อม
(๓)
ตะเกียบ
(๔)
ทัพพี
(๕)
ตะหลิว
(๖)
พาย
(๗)
เขียง
(๘)
หลอดสำหรับดูดเครื่องดื่ม
(๙)
อุปกรณ์ที่ใช้สำหรับคั้น
(๑๐)
อุปกรณ์ที่ใช้สำหรับบด
(๑๑)
อุปกรณ์ที่ใช้สำหรับนวด
(๑๒)
อุปกรณ์ที่ใช้สำหรับทุบหรือตำ
(๑๓)
อุปกรณ์ที่ใช้สำหรับตัดหรือไส

ข้อ
๔
อุปกรณ์ที่ใช้ในการเตรียมหรือการบริโภคอาหารที่ควบคุมฉลากที่จะนำออกขายต้องจัดให้มีฉลาก
ปิด หรือติดไว้ที่ตัวอุปกรณ์หรือภาชนะบรรจุ
หรือจัดพิมพ์ฉลากสอดแทรกหรือรวมไว้กับตัวอุปกรณ์หรือภาชนะบรรจุ
หรือจัดทำเป็นป้ายติดตั้งหรือแสดงไว้ที่ตัวอุปกรณ์นั้นก็ได้

ข้อ
๕ ฉลากนั้น
ต้องใช้ข้อความเป็นภาษาไทยให้เห็นและอ่านได้ชัดเจน ข้อความในฉลากอย่างน้อยต้องมีสาระสำคัญ
ดังต่อไปนี้
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
คู่กรณีจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายใดรายหนึ่งแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้

ข้อ
๖
ให้อุปกรณ์ที่ใช้ในการเตรียมหรือการบริโภคอาหารที่ควบคุมฉลากที่นำเข้ามาในราชอาณาจักรเพื่อขาย
ได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป๑


ประกาศ ณ วันที่ ๒๓ เมษายน ๒๕๒๘
มาลดี
วสีนนท์
ประธานกรรมการว่าด้วยฉลาก











มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔


๑ ราชกิจจานุเบกษา
เล่ม ๑๐๒/ตอนที่ ๗๒/ฉบับพิเศษ หน้า ๑๒/๖ มิถุนายน ๒๕๒๘